ORDE do 2 de febreiro de 2009 pola que se regulan as subvencións para a cobertura do custo de procesos de mediación familiar en Galicia e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 12/02/2009

O Estatuto de autonomía de Galicia, no seu artigo 27.23º, asígnalle á comunidade autónoma competencia exclusiva en materia de asistencia social.
A Lei 4/1993, do 14 de abril, de servizos sociais, inclúe no seu artigo 5.3º b), como unha das áreas de actuación, os servizos de familia, infancia e mocidade; as competencias neste sector fóronlle atribuídas á Vicepresidencia da Igualdade e do Benestar a través do Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar.
Así mesmo, a Lei 3/1997, do 9 de xuño, galega da familia, da infancia e da adolescencia, establece, no seu artigo 15 a), como unha medida de prevención de posibles situacións de risco, o apoio á infancia e á adolescencia a través de medidas técnicas dirixidas a cubrir as necesidades básicas e a mellorar o contorno familiar. Así mesmo, no artigo12 a) establece a obriga dos poderes públicos de desenvolver actuacións preventivas e asistenciais que garantan servizos de información e asesoramento ás familias que, entre outras cousas, busquen solucións adecuadas ás distintas problemáticas que se poden dar no seo da familia.
A mediación familiar regulouse en Galicia por medio da Lei 4/2001, do 31 de maio, como unha actividade de interese público promovida pola Xunta de Galicia en razón da indubidable utilidade pública que representa a axeitada organización e prestación deste servizo para as familias e as unidades de convivencia estable. O artigo 17 da lei determina que correspode exercer á consellería competente en materia de familia, entre outras funcións, a de facilitar o acceso a esta institución como medida de apoio ás familias nas situacións de conflito.
Posteriormente, o Decreto 159/2003, do 31 de xaneiro, polo que se regula a figura do mediador familiar, creou o Rexistro de Mediadores Familiares de Galicia e estableceu o recoñecemento da mediación gratuíta, prevendo a posibilidade de asinar convenios de colaboración cos correspondentes colexios profesionais ou asociacións para atención da mediación gratuíta.
Despois da experiencia dos anos de funcionamento do programa de mediación familiar, e debido á súa insuficiente rendibilidade no que a número de casos atendidos se refire, faise necesario impulsar un maior coñecemento e aproveitamento social deste recurso e achegalo a toda a cidadanía, polo que cómpre establecer unha liña de subvencións de cobertura de custo dos procesos de mediación familiar (Mediagal) como medio de garantir os dereitos de todos os membros das familias.
Esta orde adáptase ao disposto na Lei 38/2003, do 17 de novembro, xeral de subvencións (BOE do 18 de novembro), así como ao seu regulamento aprobado polo Real decreto 887/2006, do 21 de xullo (BOE do 25 de xullo); así mesmo, adáptase ao disposto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativo, así como á Lei 9/2007, do 13 de xuño (DOG do 25 de xuño), de subvencións de Galicia, tendo en conta en todo caso os principios de publicidade, concorrencia, obxectividade, transparencia, igualdade, non-discriminación, eficacia no cumprimento dos obxectivos e eficiencia na asignación e na utilización dos recursos públicos e os demais requisitos exixidos na Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009.
As subvencións que se establecen no articulado desta orde financiaranse con cargo á aplicación orzamentaria 05.30.312A.481.1, na cal existe crédito adecuado e suficiente, recollida na Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009, destinándose un importe de 24.000 euros, que poderá ser obxecto de incremento segundo a demanda e a dispoñibilidade orzamentaria.
Na súa virtude, en uso das facultades que teño atribuídas pola Lei 1/1983, do 22 de febreiro, reguladora da Xunta e da súa Presidencia, e para a debida aplicación dos créditos orzamentarios para o fin para o cal que foron establecidos,
DISPOÑO:
Artigo 1º.-Obxecto.
Esta orde ten por obxecto a convocatoria, en réxime de concurrencia non competitiva, e a aprobación das bases polas que se rexen as subvencións para a cobertura dos custos dos procesos de mediación familiar que se celebren dentro do marco do programa Mediagal, de mediación familiar galega ao longo do ano 2009.
Artigo 2º.-Tipo de subvención.
A subvención convocada consiste na cobertura do custo dun proceso de mediación familiar cun máximo de seis sesións, mediante a adxudicación e entrega ás persoas beneficiarias de cheques de servizo gratuíto cun valor nominal de 60 euros por sesión de mediación e ata un máximo de 360 euros.
Artigo 3º.-Persoas beneficiarias.
1. Poderán ser beneficiarias as persoas residentes en Galicia unidas por vínculo matrimonial ou que forman unha unión estable de parella, que se atopen nun proceso de separación, divorcio ou nulidade do matrimonio ou ben de ruptura da unión, así como en conflitos de convivencia e que teñan ou non iniciado ou solicitado a iniciación dun proceso de mediación a partir do 1 de xaneiro de 2009 con algún dos e das profesionais inscritos ou inscritas no Rexistro de Mediadores e Mediadoras de Galicia e que estean adheridos ao programa Mediagal de mediación familiar galega.
2. As persoas beneficiarias deberán reunir os requisitos que se determinan no artigo 10 da Lei 9/2007, do 13 de xuño, de subvencións de Galicia.
Artigo 4º.-Solicitudes e documentación.
1. As solicitudes de subvención presentarase mediante instancia segundo o modelo oficial (anexo I) debidamente cuberto e subscrito polas persoas solicitantes xunto coa seguinte documentación:
a) Fotocopia do DNI ou NIE da persoa solicitante e do seu cónxuxe e/ou parella.
b) Copia do libro de familia ou declaración xurada de convivencia.
c) Certificado de empadroamento das persoas solicitantes.
d) Declaración xurada de non percibir subvencións para igual ou análoga finalidade outorgadas por outras administracións públicas ou, de ser o caso, relación das solicitadas.
e) A acreditación do inicio ou solicitude de inicio do proceso de mediación que xustifica a solicitude de subvención será comprobada de oficio pola Administración mediante a consulta das solicitudes de designación de profesionais mediadores.
2. No caso de que non estivese iniciado o proceso de mediación, as solicitudes de subvención presentarase xunto coa solicitude de designación de mediadores familiares mediante instancia segundo modelo oficial (anexo II), de conformidade co Decreto 159/2003, do 31 de xaneiro (DOG nº 34, do 18 de febreiro) debidamente cuberta e subscrita polas persoas interesadas.
Artigo 5º.-Lugar e prazo de presentación das solicitudes.
1. As solicitudes poderán presentarse na oficina de Rexistro Único e Información, no complexo administrativo de San Caetano, ou ben por calquera dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. O prazo para a solicitude da subvención permanecerá aberto desde o día seguinte ao da publicación desta orde no Diario Oficial de Galicia ata o 31 de outubro de 2009.
3. Se a documentación exixida no artigo 5º desta orde non estivese completa, requiriranse os solicitantes para que, no prazo de dez (10) días, acheguen os documentos preceptivos, con indicación de que, se así non o fixesen, considerará que desisten da súa petición, logo de resolución que deberá ser ditada nos termos establecidos no artigo 42 da Lei 30/1992.
Artigo 6º.-Resolución.
1. Correspóndelle á Secretaría Xeral da Igualdade a resolución destas subvencións por delegación do vicepresidente da Igualdade e do Benestar, de conformidade co establecido no artigo 7 Lei 9/2007, do 13 de xuño (DOG do 25 de xuño), de subvencións de Galicia.
A antedita resolución terá lugar no prazo de tres meses, contado a partir do día seguinte ao da recepción da solicitude no rexistro da Vicepresidencia da Igualdade e do Benestar. Transcorrido o dito prazo sen recaer resolución expresa, as solicitudes consideraranse desestimadas.
2. As resolucións recaídas neste procedemento esgotan a vía administrativa, e contra elas pode interpoñerse recurso contencioso-administrativo, ante o Tribunal Superior de Xustiza de Galicia, no prazo de dous meses a partir do día seguinte ao da notificación da dita resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Potestativamente, e con anterioridade á interposición do referido recurso contencioso-administrativo, poderá interpoñerse recurso de reposición, ante o mesmo órgano que ditou o acto, no prazo dun mes contado a partir do día seguinte ao da notificación da resolución. Neste caso non poderá interpoñerse o recurso contencioso-administrativo ata que sexa resolto expresamente ou por desestimación presunta o recurso de reposición.
3. Toda alteración das condicións tidas en conta para a concesión da subvención, e, en todo caso, a obtención concorrente de subvencións outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 7º.-Procedemento de materialización da subvención.
As persoas beneficiarias, xunto coa resolución de concesión, recibirán cheques de servizo cun valor nominal de 60 euros por sesión de mediación, ata un máximo de 360 euros.
Os cheques servizo correspondentes serán entregados polas persoas beneficiarias ao/a mediador/a designado/a para o proceso, pola súa intervención profesional.
A realización da mediación xustificarase coa factura do servizo e coa acta final que puxo fin á mediación asinada polo/a mediador/a e polas partes solicitantes da mediación, que serán achegados polo mediador/a xunto cos cheques servizo para o seu aboamento á Secretaría Xeral da Igualdade ou, de ser o caso, ao seu colexio profesional cando tivese asinado convenio de colaboración coa Vicepresidencia da Igualdade e do Benestar para o desenvolvemento do programa Mediagal de mediación familiar.
Os cheques servizo serán efectivos a partir da data que se fixe na resolución e terán unha validez limitada ao ano 2009.
Artigo 8º.-Obrigas das persoas beneficiarias.
1. As persoas beneficiarias destas subvencións están obrigadas a observar o disposto no artigo 11 da Lei 9/2007, do 13 de xuño (DOG do 25 de xuño), de subvencións de Galicia, entre outras obrigas:
a) Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.
b) Xustificar ante o órgano concedente ou a entidade colaboradora, se é caso, o cumprimento dos requisitos e das condicións, así como a realización da actividade e o cumprimento da finalidade que determinen a concesión ou o desfrute da subvención.
c) Comunicarlle ao órgano concedente ou á entidade colaboradora a obtención doutras subvencións, axudas, ingresos ou recursos que financien actividades subvencionadas, así como a modificación das circunstancias que fundamentasen a concesión da subvención.
Esta comunicación deberá efectuarse no momento que se coñeza e, en todo caso, con anterioridade á xustificación da aplicación dada aos fondos percibidos.
d) Conservar os documentos xustificativos da aplicación dos fondos recibidos, incluídos os documentos electrónicos, en canto poidan ser obxecto das actuacións de comprobación e control
e) Proceder ao reintegro dos fondos percibidos nos supostos previstos no artigo 33 da Lei 9/2007, do 13 de xuño, de subvencións de Galicia.
2. E, ademais, especificamente as persoas beneficiarias destas subvencións están obrigadas a:
a) Destinar os cheques servizo á finalidade para a cal se concede.
b) Comunicar calquera alteración das condicións que motivaron o seu otorgamento.
Artigo 9º.-Reintegro.
Procederá o reintegro, total ou parcial, das subvencións públicas, xunto cos xuros de demora xerados segundo o disposto no artigo 33 da Lei 9/2007, do 13 de xuño (DOG do 25 de xuño), de subvencións de Galicia nos seguintes casos:
a) Obtención da subvención falseando as condicións requiridas para iso ou ocultando aquelas que o impedisen.
b) Incumprimento total ou parcial do obxectivo, da actividade ou do proxecto ou non-adopción do comportamento que fundamentan a concesión da subvención.
c) Incumprimento da obriga de xustificación ou a xustificación insuficiente, nos termos establecidos no artigo 28 desta lei, e, se é o caso, nas normas reguladoras da subvención.
d) Incumprimento da obriga de adoptar as medidas de difusión contidas no punto 3º do artigo 15 desta lei.
e) Resistencia, escusa, obstrución ou negativa ás actuacións de comprobación e control financeiro previstas nos artigos 11 e 12 desta lei, así como o incumprimento das obrigas contables, rexistrais ou de conservación de documentos cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de subvencións, ingresos ou recursos para a mesma finalidade, procedentes de calquera Administración ou entes públicos ou privados, estatais, da Unión Europea ou de organismos internacionais.
f) Incumprimento das obrigas impostas pola Administración ás entidades colaboradoras e aos beneficiarios, así como dos compromisos por estes asumidos, con motivo da concesión da subvención, sempre que afecten ou se refiran ao modo en que se conseguen os obxectivos, se realiza a actividade, se executa o proxecto ou se adopta o comportamento que fundamenta a concesión da subvención.
g) Incumprimento das obrigas impostas pola Administración ás entidades colaboradoras e aos beneficiarios, así como dos compromisos por estes asumidos, con motivo da concesión da subvención, distintos dos anteriores, cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de subvencións, ingresos ou recursos para a mesma finalidade, procedentes de calquera Administración ou entes públicos ou privados, estatais, da Unión Europea ou de organismos internacionais.
h) Adopción, en virtude do establecido nos artigos 87 a 89 do Tratado da Unión Europea, dunha decisión da cal derive unha necesidade de reintegro.
i) Nos demais supostos previstos na normativa reguladora da subvención.
Disposicións adicionais
Primeira.-Apróbase a delegación de atribucións do vicepresidente da Igualdade e do Benestar na secretaria xeral da Igualdade para resolver a concesión, denegación, modificación ou outras incidencias das subvencións previstas nesta orde, así como autorizar e dispoñer os gastos, o recoñecemento das obrigas e a proposta de pagamento, en relación co disposto no artigo 73 a) do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Segunda.-A concesión destas subvencións terá como límite global as dispoñibilidade orzamentaria consignada para esta finalidade.
Terceira.-Sen prexuízo do disposto no título sexto da Lei 4/1993, do 14 de abril, de servizos sociais, as persoas beneficiarias destas subvencións quedan suxeitas ao réxime de infraccións e sancións previsto para esta materia no título IV da Lei 9/2007, do 13 de xuño (DOG do 25 de xuño), de subvencións de Galicia.
Cuarta.-As subvencións concedidas ao abeiro desta orde non se publicarán por ser un dos supostos de excepción contidos no artigo 13.6º da Lei 4/2006, do 30 de xuño, de transparencia e de boas prácticas na Administración pública galega.
Disposicións derradeiras
Primeira.-Autorízase a secretaria xeral da Igualdade para ditar as disposicións que sexan necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de febreiro de 2009.
Anxo Manuel Quintana González
Vicepresidente da Igualdade e do Benestar
Ver referencia pdf "03000D002P014.PDF"
Ver referencia pdf "03000D004P019.PDF"